ԱԺ-ում այսօր «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» («ընտանիքում համերաշխության վերականգնում»` միայն եվրաինտեգրված հայի մտքով կարող է նման բան անցնել, ո՞վ է տեսել, որ ընտանեկան համերաշխությունը, այսինքն` ամուսինների կենցաղային և ինտիմ հարաբերությունները կարգավորվեն օրենքով, բա սա աննորմալություն չէ՞, բայց սա այլ թեմա է, դեռ շատ առիթներ կունենանք անդրադառնալու) օրինագծի քննարկման մասնակիցներից յուրաքանչյուրը ջանք չխնայեց որևէ օրիգինալ դիտողություն անել, կարծես խնդիրը ոչ թե բռնության հարցն էր, այլ սրամտության մրցակցությունը: Դաշնակցությունը ևս փորձեց իր ավանդը ներդնել` ասպարեզ նետելով իրենց ամենաանհումոր անդամին` ՀՅԴ խմբակցության քարտուղար Աղվան Վարդանյանին: Եվ ընկեր Աղվանն այս անգամ էլ գերազանցեց ինքն իրեն` հայտարարելով. «Ես խորապես համոզված եմ, որ չծխող կանայք ու տղամարդիկ ավելի հաճախ են բռնության դիմում: Մենք՝ ծխողներս, ավելի հանգիստ ենք, ավելի խաղաղ ենք, չենք գոռգոռում. նման դեպքերում ծխում ենք ու հանդարտվում»: